**ELŐTERJESZTÉS**

Bonyhád Város Képviselő - testületének 2019. szeptember hó 12. nap

rendes/rendkívüli testületi ülésére

|  |  |
| --- | --- |
| Tárgy: | Pályázat benyújtása MLSZ OPP keretében műfüves pályára |
| Előterjesztő: | Filóné Ferencz Ibolya polgármester |
| Előterjesztést készítette: | Dr. Puskásné dr. Szeghy PetraÉnekes Andrea pályázati ügyintéző |
| Előterjesztés száma: | 142. számú előterjesztés |
| Előzetesen tárgyalja: | - |
| Melléklet: | -  |
| Az előterjesztés a jogszabályi feltételeknek megfelel: | Dr. Márton Antal |
| A döntéshez szükséges többség: | egyszerű/minősített |
| Döntési forma: | rendelet/határozat (normatív, hatósági, egyéb) |
| Az előterjesztést  | nyílt ülésen kell/zárt ülésen kell/zárt ülésen lehet tárgyalni |
| Véleményezésre megkapta: | Filóné Ferencz Ibolya polgármester |

Tisztelt Képviselő-testület!

A Magyar Labdarúgó Szövetség (továbbiakban: MLSZ) 2011-ben elfogadott, tíz évre szóló stratégiájának megvalósítása érdekében indította el pályaépítési programját, melynek eredményeként városunkban a Bonyhádi Varázskapu Bölcsőde és Óvoda Szélkakasos és Ficánka Óvodai Tagóvodákban épültek műfüves pályák.

Az MLSZ Országos Pályaépítési Programja (továbbiakban: OPP) lehetőséget biztosít önkormányzatok részére futballpályára pályázni. Az MLSZ-nél pályázó önkormányzatok ötféle pályatípus közül választhatnak. A Bonyhád, Sport u. 5. szám alatt szeretnénk egy 111x72-es méretű műfüves nagypályát. A pályák felépítését az MLSZ szervezi és végezteti el, a kivitelezői pályázati felhívásban meghatározott feltételek szerint. Az MLSZ által nyújtott TAO támogatás mértéke a teljes beruházási költség 70%-a. A fennmaradó 30% önerőt az önkormányzatnak kell biztosítani. Tekintettel arra, hogy jelenleg pályázati körön kívül tudunk pályázni, ezért szükséges vállalni a TAO forrás biztosítását is, a jogszabályban rögzítettek szerint, társasági adót fizető cégek biztosításával.

Az MLSZ a pályaépítések helyszíneit pályáztatás útján választja ki. A pályázatok elbírálása a Megyei Igazgatóságokon történik előre meghatározott bírálati szempontok alapján, majd ezt követően a MLSZ Elnöksége hozza meg a végleges döntést a pályaépítések helyszíneiről a Megyei Társadalmi Elnökségek javaslatát figyelembe véve.

Az MLSZ az önkormányzattal együttműködési megállapodást köt, a kivitelezővel pedig vállalkozási szerződést. A kivitelezés azt követően kezdhető meg, hogy az önkormányzat aláírta az együttműködési megállapodást az MLSZ-el és átutalta a 30% önerőt.

Az MLSZ tájékoztatása szerint a kivitelezés időtartama nagypálya esetén 60 nap. A pálya műszaki átadás-átvételét követően az önkormányzat birtokba veszi a pályát azzal, hogy azt 15 éven keresztül az MLSZ-szel közösen használja és hasznosítja a TAO-törvényben meghatározott célok megvalósulása érdekében.

Az MLSZ honlapján - palyaepites.mlsz.hu - 2019-20. évekre közzétett műszaki tartalom és ár:

Nagyméretű 68x105 (72x111 m) műfüves labdarúgó pálya tartalma: 60 mm szálhosszúságú műfű kvarchomok és színezett gumi-granulátum feltöltéssel, bevágott vagy beleszőtt fehér vonalakkal, 2 db nagyméretű kapu, alapvonalak mögött labdafogó háló, 18 db palánkelem, szögletzászlók, világítás.

Várható költség opcionális tételek nélkül, bruttó: 164,5 Mft. Opcionális tételek: mobil lelátó, pálya körül Viacolor járda, pálya körül kiegészítő labdafogó háló, kerítés, 4 db kisebb méretű kapu, 2 db fedett kispad (12-18 fő), 200 lux világítás (az alap 120 lux helyett)

Tekintettel az opcionális tételekre, javaslom a képviselő-testületnek, hogy a TAO támogatási keretet 220 millió Ft-ban határozza meg, melyből az önerő 66 millió Ft. Természetesen a pályázat és pályáztatás során ez az összeg alacsonyabb lehet, így az önerő mértéke is csökkenhet.

Kérem, a Tisztelt Képviselő-testületet, hogy az ismertetett fejlesztési cél alapján a határozati javaslatában támogassa a pályázat benyújtását.

**Határozati javaslat**

1. Bonyhád Város Önkormányzatának Képviselő-testülete pályázatot nyújt be a Magyar Labdarúgó Szövetség Országos Pályaépítési Programja keretében műfüves nagypálya építésére. Felhatalmazza polgármesterét, hogy a pályázat benyújtásához szükséges dokumentációt beszerezze és benyújtsa a kérelmet.

2. A Képviselő-testület az 1. pontban meghatározott pályázat önrészeként Bonyhád Város Önkormányzat 2019. évi költségvetésének és végrehajtásának rendjéről 2/2019 (II.15) sz. önkormányzati rendelete általános tartalék sora terhére 52.332.000,- forintot, a kiadások fejezete K13 sora terhére 13.668.000,- forintot, összességében 66.000.000,- forint önrészt biztosít.

Határidő: azonnal

Felelős: Filóné Ferencz Ibolya polgármester
Végrehajtásért felelős: Dr. Puskásné Dr. Szeghy Petra Nóra

**Bonyhád, 2019. szeptember 11.**

Filóné Ferencz Ibolya
 polgármester